Дори статуквото по отношение на китайския износ за други трети държави да се запази, ако не се предприемат мерки, пазарът на Съюза вероятно ще продължи да е сред основните цели на дъмпинговия износ от Китай.
 4.2.2. Коментари от заинтересованите страни след приемането на регламента за временните мерки и след оповестяването на окончателните заключения
 (75)
 След приемането на регламента за временните мерки жалбоподателят посочи, че от 2008 г. насам в КНР са обявени няколко плана за справяне със свръхкапацитета в стоманодобива, но нито един от тях не е постигнал целта си. След оповестяването на окончателните заключения жалбоподателят отново изтъкна, че предишните опити на Китай да ограничи свръхкапацитета в стоманодобива на вътрешния пазар също са се оказали безуспешни. Вследствие на това според тази заинтересована страна китайското правителство вероятно няма да съумее да отстрани проблема с огромния свръхкапацитет, който от години затормозява стоманодобивния сектор и който правителството нееднократно, но напразно се опитва да реши.
 (76)
 От друга страна, след оповестяването на окончателните заключения друга заинтересована страна посочи, че китайското правителство неотдавна обяви, че е постигнало заложените цели за намаляване на капацитета в стоманодобивния сектор през 2016 г. и е твърдо решено да продължи тази тенденция.
 (77)
 Що се отнася до твърдението, че китайското правителство от години не успява да намали огромния схвръхкапацитет в стоманодобивния сектор, при опасност от причиняване на вреда Комисията е длъжна да извърши прогнозен анализ. С оглед на това тя смята, че твърденията на жалбоподателя нямат отношение към случая, тъй като са свързани с предходен период и не може да се използват, за да се екстраполират действията на китайското правителство в бъдеще.
 (78)
 Относно противоположния довод за намаляване на капацитета в Китай, застъпен от други заинтересовани страни, Комисията повтори, че има несъответствия в наличната информация и в прогнозите за китайския капацитет за производство на необработена стомана и на разглеждания продукт. При все това, без да се оспорва сериозната решимост на китайското правителство да намали капацитета в сектора, съществуващият в страната свръхкапацитет, посочен в таблица 20 от регламента за временните мерки, е толкова голям, че е нереалистично да се очаква в краткосрочен или средносрочен план просто да се стопи.
 (79)
 Що се отнася до капацитета за усвояване в трети държави, една заинтересована страна изтъкна, че Малайзия и Турция са прекратили две разследвания срещу КНР във връзка с горещовалцовани рулони. Следователно според тази заинтересована страна предполагаемата вероятност от отклоняване на търговията към Съюза е намаляла.
 (80)
 Тези твърдения бяха отхвърлени. Както се посочва в съображение 74, има вероятност други държави да приемат мерки, което намалява вероятността трети държави да започнат сами да усвояват огромния китайски капацитет.
 (81)
 Що се отнася до капацитета за усвояване в КНР, не бяха получени коментари от нито една заинтересована страна.
 4.2.3. Заключение
 (82)
 В заключение, данните след РП потвърждават анализа на Комисията на етапа на временните мерки. Като се има предвид ограниченият напредък през 2016 г. за намаляване на огромния свръхкапацитет, има вероятност значителни количества от съществуващия огромен свръхкапацитет за производството на стомана, включително на сходния продукт, да продължат да бъдат насочвани към пазара на Съюза, ако